(เอกสารแนบ 3)

รายงานของคณะกรรมการตรวจสอบปี 2552

Audit Committee Report

เรียน ท่านผู้ถือหุ้น

คณะกรรมการตรวจสอบบริษัท พร็อพเพอร์ตี้ เพอร์เฟค จำกัด (มหาชน)
ประกอบด้วยกรรมการอิสระจำนวน 3 ท่าน โดยมีนายวีระยุค พันธุเพชร เป็นประธาน นายสมศักดิ์
โตรักษา และ ดร.ธรรมนูญ อานันโทไทย เป็นกรรมการ

ในรอบปี 2552
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัทฯ
โดยได้จัดให้มีการประชุม 8 ครั้ง โดยเป็นการประชุมเพื่อพิจารณาข้อมูลทางการเงิน
ผลการดำเนินงาน รายการระหว่างกันฯ
โดยเชิญฝ่ายจัดการเข้าร่วมประชุมเป็นครั้งคราวเพื่อชี้แจงข้อมูล
และรายงานผลการปรับปรุงการควบคุมภายในตามข้อเสนอแนะ รวมถึงประชุมร่วมกับผู้สอบบัญชี 1
ครั้ง เพื่อรับทราบความเห็นของผู้สอบบัญชีต่องบการเงินประจำปีของบริษัทฯ
รวมทั้งหารือกับที่ปรึกษากฎหมายเพื่อรับทราบการปฏิบัติตามกฏหมายที่เกี่ยวข้อง
โดยสามารถสรุปกิจกรรมที่สำคัญของคณะกรรมการตรวจสอบได้ดังนี้

  1. สอบทานงบการเงินรายไตรมาส งบการเงินประจำปี และงบการเงินรวมของบริษัทฯประจำปี
  2552
  คณะกรรมการตรวจสอบได้สอบทานงบการเงินร่วมกับผู้บริหารและผู้สอบบัญชีเพื่อให้มั่นใจได้ว่างบการเงินได้จัดทำขึ้นอย่างถูกต้องเหมาะสม
  มีการปฏิบัติตามมาตรฐานการบัญชีและกฎระเบียบที่เกี่ยวข้อง ระบบบัญชีมีความถูกต้องน่าเชื่อถือ
  ดูแลให้มีการเปิดเผยข้อมูลในงบการเงินอย่างเพียงพอและทันเวลา
  เพื่อเป็นประโยชน์ต่อนักลงทุนและผู้ใช้งบการเงินในการตัดสินใจลงทุน

  2. สอบทานรายการระหว่างกัน

  คณะกรรมการตรวจสอบได้สอบทานรายการระหว่างกันของบริษัทฯกับบริษัทย่อยและบริษัทร่วม
  เพื่อให้มั่นใจว่าบริษัทฯได้ดำเนินการตามเงื่อนไขทางธุรกิจปกติ
  รวมถึงบริษัทฯมีการให้ความช่วยเหลือทางการเงินที่จำเป็นแก่บริษัทย่อยเพื่อเป็นการนำไปพัฒนาโครงการและขยายงานตามแผนงานของบริษัทย่อย

  3. สอบทานการบริหารความเสี่ยง
  คณะกรรมการตรวจสอบได้เสนอข้อสังเกตเกี่ยวกับองค์ประกอบของคณะกรรมการบริหารความเสี่ยงให้มีความเชื่อมโยงและเป็นอิสระ
  และเป็นไปตามข้อเสนอแนะของที่ประชุมผู้ถือหุ้น และสอบทานนโยบาย หลักเกณฑ์
  ระเบียบวิธีปฏิบัติงานของบริษัทฯให้เหมาะสม
  สอดคล้องกับระบบการบริหารความเสี่ยงที่คณะกรรมการบริหารความเสี่ยงของบริษัทฯกำหนด

  4. สอบทานการกำกับดูแลกิจการที่ดี
  คณะกรรมการตรวจสอบได้สอบทานการปฏิบัติตามหลักการกำกับดูแลกิจการที่ดีของบริษัทฯ
  ซึ่งโดยรวมบริษัทฯมีการปฏิบัติตามหลักการกำกับดูแลกิจการที่ดีอยู่ในเกณฑ์ดี อย่างไรก็ตาม
  บริษัทฯควรกำหนดหลักการปฏิบัติงานในบางประเด็นให้เหมาะสมยิ่งขึ้นในด้านความรับผิดชอบของคณะกรรมการ
  รวมถึงคณะกรรมการตรวจสอบได้กำกับดูแลให้บริษัทฯมีการเปิดเผยข้อมูลอย่างโปร่งใส
  ปฏิบัติตามกฎหมายว่าด้วยหลักทรัพย์และตลาดหลักทรัพย์
  และกฎหมายที่เกี่ยวข้องกับธุรกิจของบริษัทฯตลอดจนได้เสนอแนะให้บริษัทมีการพิจารณาจัดตั้งคณะอนุกรรมการธรรมาภิบาลเพื่อสนับสนุนการปฏิบัติงานของคณะกรรมการบริษัท

  5. สอบทานการประเมินระบบการควบคุมภายใน
  คณะกรรมการตรวจสอบได้สอบทานให้บริษัทฯมีระบบการควบคุมภายในที่เหมาะสม
  มีการดำเนินงานเพื่อบรรลุวัตถุประสงค์ของการควบคุมภายในในด้านประสิทธิภาพและประสิทธิผลของการใช้ทรัพยากร
  มีระบบการป้องกันเพื่อลดความผิดพลาด ความเสียหาย
  และการสิ้นเปลืองจากการใช้ทรัพยากรของบริษัทฯ รายงานทางการเงินมีความน่าเชื่อถือ

  6. กำกับดูแลงานตรวจสอบภายใน
  คณะกรรมการตรวจสอบได้พิจารณาให้ความเห็นชอบแผนงานตรวจสอบประจำปีของสำนักตรวจสอบภายใน
  รับทราบรายงานผลการประเมินระบบการควบคุมภายในประจำปี 2552
  ตามแผนงานที่ได้รับอนุมัติไว้
  กำกับดูแลการปฏิบัติงานตรวจสอบภายในให้เป็นไปอย่างมีประสิทธิภาพ
  ประสิทธิผลเพียงพอกับระดับความเสี่ยงที่ยอมรับได้ เหมาะสมกับสภาพแวดล้อมที่เปลี่ยนแปลงไป
  กำหนดภารกิจในการตรวจสอบเพื่อมุ่งเน้นในเชิงป้องกันความเสี่ยงที่อาจจะเกิดขึ้น
  มีการติดตามให้บริษัทฯมีการดำเนินการแก้ไขตามข้อเสนอแนะในรายงานผลการประเมินระบบควบคุมภายในในประเด็นที่มีนัยสำคัญ
  และกำหนดระบบการประเมินผลการปฏิบัติงานสำนักตรวจสอบภายในเพื่อนำข้อมูลมาปรับปรุงการปฏิบัติงานตรวจสอบให้ดียิ่งขึ้นต่อไป
  รวมถึงได้ให้ข้อเสนอแนะในการพิจารณาว่าจ้างที่ปรึกษาจากภายนอกเพื่อสนับสนุนงานตรวจสอบในด้านวิศวกรรมและการก่อสร้างให้แก่บริษัทด้วย

  7. สอบทานระบบการติดตามและประเมินผลการดำเนินงานของบริษัทฯ
  คณะกรรมการตรวจสอบมีการสอบทานผลการปฏิบัติงานของบริษัทฯ
  เพี่อให้มั่นใจได้ว่าบริษัทฯมีการปฏิบัติตามเป้าหมายที่วางไว้
  และมีการปรับปรุงแก้ไขการดำเนินงานให้สอดคล้องกับสถานการณ์ที่เปลี่ยนแปลงไป
  และสนับสนุนให้บริษัทฯกำหนดวิธีการวัดผลการปฏิบัติงานหรือตัวชี้วัดผลการดำเนินงานให้ชัดเจนยิ่งขึ้น
  รวมถึงสอบทานให้บริษัทฯมีการติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร

  8. การประเมินตนเองของคณะกรรมการตรวจสอบ ได้ประเมินผลการปฏิบัติงานของตนเอง
  (Audit Committee Self Assessment) โดยเป็นการประเมินทั้งคณะในด้านต่างๆ อาทิ
  ในด้านอำนาจหน้าที่ ด้านการควบคุมภายใน ด้านการจัดทำรายงานทางการเงิน
  เพื่อใช้เป็นข้อมูลในการปรับปรุงการปฏิบัติงาน และรายงานต่อคณะกรรมการบริษัทฯ

  9. นำเสนอข้อมูลทางวิชาการที่เกี่ยวข้องกับธุรกิจพัฒนาอสังหาริมทรัพย์
  คณะกรรมการตรวจสอบได้ให้ข้อเสนอแนะแก่บริษัทฯในด้านการเงิน ด้านการบัญชี ด้านกฎหมาย
  เพื่อสนับสนุนให้บริษัทฯบรรลุเป้าหมายทางธุรกิจที่กำหนดไว้

  10. พิจารณา คัดเลือกผู้สอบบัญชี คณะกรรมการตรวจสอบได้พิจารณาคัดเลือกผู้สอบบัญชี
  โดยพิจารณาความเป็นอิสระของผู้สอบบัญชี ความเหมาะสมในการกำหนดค่าตอบแทน
  เพื่อให้ความเห็นต่อคณะกรรมการบริษัทฯในการขออนุมัติต่อที่ประชุมสามัญผู้ถือหุ้นให้แต่งตั้ง บริษัท
  สำนักงาน เอินส์ท แอนด์ ยัง จำกัด เป็นผู้สอบบัญชี ประจำปี 2553

คณะกรรมการตรวจสอบมีการรายงานผลการประชุมให้คณะกรรมการบริษัทฯทราบอย่างสม่ำเสมอและขอเรียนให้ทราบว่าได้ปฏิบัติงานที่ได้รับมอบหมายในฐานะคณะกรรมการตรวจสอบอย่างอิสระ
ด้วยความรู้ ความสามารถ ตลอดจนได้ให้ความเห็นต่างๆ แก่ทุกฝ่ายอย่างตรงไปตรงมา
เพื่อประโยชน์ต่อบริษัทฯ ผู้ถือหุ้นทุกราย และผู้มีส่วนได้เสียอื่นๆ อย่างเหมาะสมแล้ว

(นายวีระยุค พันธุเพชร)

ประธานคณะกรรมการตรวจสอบ

26 กุมภาพันธ์ 2553